แบบฟอร์มการเขียนแบบถอดประสบการณ์การเรียนรู้ด้าน เทคนิคการเรียนการสอนที่เน้นผู้เรียนเป็นสำคัญ

1. ชื่อ-สกุล ผู้เล่าเรื่อง: ดร. นพปฎล สุวรรณทรัพย์ คณะบริหารธุรกิจ

2. ชื่อ-สกุล ผู้บันทึก: ดร.ปิยภรณ์ ชูชีพ คณะบริหารธุรกิจ

3. บทบาท หน้าที่และความรับผิดชอบของผู้เล่าเรื่อง

ดร.นพปฎล สุวรรณทรัพย์ เป็นอาจารย์ประจำสาขาวิชาการจัดการโลจิสติกส์ คณะบริหารธุรกิจ และดำรงตำแหน่ง รองคณบดีฝ่ายวิชาการ คณะบริหารธุรกิจ รับผิดชอบการสอนสำหรับวิชา LGM304 การจัดการจัดหาจัดจ้าง วิชา LGM316 การจัดการการขนส่งทางอากาศ และ วิชา LGM414 การพยากรณ์อุปสงค์

4. เรื่องที่เล่า

**การเรียนนอกห้อง กับการลองถูกผิด**

5. ความเป็นมาของเรื่องที่เล่า

การเรียนการสอนที่มีอยู่เพียงแค่ในตำราไม่สามารถตอบสนองความต้องการของผู้ใช้บัณฑิตในการปฎิบัติงานจริงได้อย่างเพียงพอ นักศึกษาในปัจจุบันจึงจำเป็นต้องศึกษาเนื้อหาที่อยู่นอกตำรา อันได้แก่กรณีศึกษาต่างๆ สภาพธุรกิจและอุตสาหกรรม สภาพแวดล้อมรอบตัว รวมถึงการวิเคราะห์การแก้ไขปัญหาต่างๆ เพื่อสามารถนำไปพัฒนาองค์ความรู้เพื่อการเตรียมความพร้อมในการทำงานอย่างสมบูรณ์ โดยกระบวนการสอนที่เน้นผู้เรียนเป็นสำคัญ ผู้สอนเน้นการศึกษาที่ไม่ได้จำกัดอยู่แค่ตำราเรียน และการเรียนที่อยู่ในห้องเรียนเท่านั้น ผู้สอนยังให้นักศึกษาได้เรียนรู้จากภายนอกห้องเรียน โดยอาจจะเรียนรู้ในเรื่องที่ใกล้ตัว ไปจนกระทั้งถึงการทำโครงการเพื่อชุมชน

6. วิธีการ / ขั้นตอน หรือกระบวนการที่ทำให้งานประสบความสำเร็จ เทคนิคหรือกลยุทธ์ที่ใช้ ผู้มีส่วนร่วม อุปสรรค หรือปัญหาในการทำงาน และแนวทางแก้ไข

 การเรียนรู้นอกห้อง กับการลองถูกผิด เป็นกระบวนการในการสอนผู้เรียนให้รู้จักศึกษาข้อมูลที่เกิดขึ้นจริงจากอุตสาหกรรมที่เกี่ยวข้องในปัจจุบัน รวมถึงการวิเคราะห์ปัญหาต่างๆ และหารูปแบบการแก้ไขปัญหาที่ดีที่สุด โดยกระบวนการเรียนรู้ดังกล่าว มีกระบวนการดังต่อไปนี้

 1. มีการพูดคุยสอบถาม รวมถึงทำแบบทดสอบองค์ความรู้พื้นฐาน ประสบการณ์ของผู้เรียน ในช่วงของการแนะนำเนื้อหา เพื่อตรวจสอบความรู้พื้นฐานเกี่ยวกับรายวิชาที่ผู้เรียนกำลังจะศึกษา

 2. กำหนดหัวข้อประเด็นปัญหา คร่าวๆ ให้ผู้เรียนทำการเลือกประเด็นปัญหาที่สนใจ เพื่อทำการศึกษาหาความรู้เพิ่มเติม วิเคราะห์ กระบวนการในการแก้ไขปัญหาด้วยตัวเอง (กิจกรรมจะเกิดขึ้นหลังการสอบกลาง เพื่อให้ผู้เรียนมีองค์ความรู้เพิ่มเติมที่มากพอในการวิเคราะห์สังเคราะห์ปัญหา และแนวทางแก้ไข)

 3. ผู้เรียนทำการเสนอการวิเคราะห์ปัญหา และกระบวนการแก้ไขในห้วข้อประเด็นปัญหาที่ได้เลือกไป พร้อมให้เพื่อนในห้องอภิปราย ซักถาม นำเสนอแนวทางที่แตกต่าง เพื่อให้ได้ทางเลือกในการแก้ไขปัญหาที่หลากหลาย หลังจากจบการอภิปราย ผู้สอนจะให้ผู้เรียน ทำการวิเคราะห์ทางเลือกอื่นๆเพื่อเลือกกระบวนการแก้ปัญหาที่ดีที่สุด พร้อมนำเสนออีกครั้ง

 4. สร้างการเรียนรู้ให้กับผู้เรียนผ่านกิจกรรมกลุ่มนอกห้องเรียน ตามหัวข้อที่สอดคล้องกับเนื้อหารายวิชา เช่น ในรายวิชาการจัดการจัดซื้อจัดหา ผู้สอนกำหนดให้นักศึกษาสำรวจร้านขายกาแฟในมหาวิทยาลัยโดยไม่ได้ระบุว่า จะสอบถามถึงเรื่องอะไร เมื่อผู้เรียนทำการสำรวจเสร็จเรียบร้อบ ผู้สอนจะถามถึงข้อมูลต่างๆเกี่ยวกับร้านกาแฟ แล้วตรวจสอบว่า ผู้เรียนได้สำรวจข้อมูลมาครบถ้วนตามองค์ความรู้ที่ควรมีในเรื่องของการสำรวจแหล่งขายหรือไม่ ถ้าไม่ครบให้กลับไปทำซ้ำ

อย่างไรก็ดี กระบวนการดังกล่าวยังคงพบปัญหา เนื่องจากข้อจำกัดในเรื่องของจำนวนผู้เรียนที่มีมากในแต่ละห้อง ทำให้การมอบหมายงานส่วนใหญ่จะเป็นลักษณะของงานกลุ่ม ผู้เรียนบางคนไม่มีส่วนร่วมในการคิด วิเคราะห์ ในการแก้ไขปัญหา แนวทางในการแก้ไขคือการมอบหมายงานในลักษณะของงานเดี่ยวเฉพาะบุคคล รวมถึงการซักถามในชั้นเรียนซึ่งจะทำให้สามารถเจาะจงผู้เรียนเป็นรายบุคคลได้มากขึ้น

7. จากการสร้างกระบวนการเรียนรู้ดังกล่าว พบว่าผู้เรียน มีความสนใจในการคิดวิเคราะห์ในการแก้ปัญหามากขึ้น มีการซักถาม โต้ตอบ เสนอแนะแนวทางต่างๆมากขึ้น มีความอดทนในการแก้ไขปัญหามากขึ้น เมื่อเปรียบเทียบกับการเรียน แบบที่เป็นการเรียนรู้ผ่านตำราในห้องเรียนเพียงอย่างเดียว